- Jeg har aldrig oplevet noget lignende i september, siger indsatsleder ved Nordjyllands Beredskab, Thomas Dybro.

Nordjyllands Beredskab var søndag morgen kaldt ud til to brande nær Hjørring. Det var det vilde vejr, som var skyld i, at brandene opstod. Det ene lyn overtog nemlig det andet, og hos en familie nord for Hjørring på Vellinghøjshedevej var uheldet ude. Her slog et lyn ned i deres nedlagte landejendom, hvilket resulterede i, at et elskab i bryggerset brød i brand. - Familien og deres to hunde var søgt over i en nabobebyggelse. Jeg lavede en førsteindsats ved hjælp af en pulverslukker for at dæmpe branden, inden de øvrige brandfolk kom, men hele baggangen var et stort lyshav, siger indsatsleder ved Nordjyllands Beredskab, Thomas Dybro. Vildt vejr Beredskabet modtog anmeldelsen 6:30, og da mandskabet var fremme, fik de hurtigt slukket branden. Efterfølgende gik de så i gang med at se, om ilden havde spredt sig ved at skære lofter ned. Mens arbejdet stod på, viste vejret sig fra den mere brutale side. - Det var fuldstændig sindssygt i en periode. Det var så voldsomt. Det var det ene lyn efter det andet, og det regnede, sneede og haglede. Jeg har aldrig set noget lignende i september, siger Thomas Dybro. Lige da beredskabet var færdige, fik de en ny melding om en brand bare en kilometer derfra i fugleflugt. Her var lynet slået ned i en telefonmast i et lille hus på Dalsgårdvej ved Vidstrup nordvest for Hjørring, og der var røgudvikling fra garagen. Et lysstofarmatur var helt smeltet, og her måtte beredskabet atter engang skære loftbrædder ned og søge efter gløder. Begge steder blev skadeservice tilkaldt.